b'\n_START_ARTICLE_\nPepi I.\n_START_SECTION_\nDru\xc5\xbeina\n_START_PARAGRAPH_\nPepi I. je bil sin faraona Tetija in kraljice Iput, ki je bila morda h\xc4\x8derka faraona Unasa, zadnjega iz Pete dinastije. Njegovi najpomembnej\xc5\xa1i \xc5\xbeeni sta bili Ankesenpepi I. in Ankesenpepi II., materi njegovih naslednikov Merenreja in Pepija II.  Druge znane \xc5\xbeene so bile Meritites IV., Nubvenet in Inenek-Inti, pokopane v piramidi ob Pepijevi piramidi, Mehaa, omenjena v grobnici njenega sina Horne\xc4\x8derketa, in kraljica Ned\xc5\xbeeftet, omenjena na fragmentih reliefa. Pepi I. je imel razen \xc5\xbee omenjenih sinov \xc5\xa1e sina Teti-anka in h\xc4\x8derki  Iput II. in Neit. Obe sta postali \xc5\xbeeni Pepija II.\n_START_SECTION_\nVladanje\n_START_PARAGRAPH_\nZa Pepijevo vladavino je zna\xc4\x8dilna  agresivna \xc5\xa1iritev egip\xc4\x8danskega  ozemlja v Nubijo, \xc5\xa1iritev  trgovanja do obal sedanjega Libanona in Somalije  in nara\xc5\xa1\xc4\x8danje mo\xc4\x8di plemstva. V Aziji se je v njegovem imenu vojskoval dvorni uradnik Veni. Pepijev pokopali\xc5\xa1ki kompleks Mennefer Pepi je v obdobju  Osemnajste dinastije  dal ime celemu mestu Memfisu. Med njegovo vladavino je za\xc4\x8dela mo\xc4\x8d Starega kraljestva pojemati, mo\xc4\x8d in vpliv regionalnih guvernerjev (nomarhov)  pa sta postajala sta postajala vse mo\xc4\x8dnej\xc5\xa1a._NEWLINE_Pepi I. je bil poro\xc4\x8den s sestrama Ankesenpepi I. in Ankesenpepi II., h\xc4\x8derkama abido\xc5\xa1kega plemi\xc4\x8da Kuija in njegove \xc5\xbeene Nebet, katerega je Pepi imenoval za vezirja Gornjega Egipta. Kasneje je za vezirja imenoval tudi njegovega brata D\xc5\xbeaua. Obe sestri st bili zelo vplivni in imeli sinova, ki sta kasneje postala faraona.\n_START_SECTION_\nDol\xc5\xbeina vladanja\n_START_PARAGRAPH_\nAnaliza po\xc5\xa1kodovanega Kamna iz ju\xc5\xbene Sakare, letopisa \xc5\xa0este dinastije, je pokazala, da je vladal 48-49 let. Torinski seznam kraljev tega podatka ne potrjuje in mu pripisuje 44 let vladanja. Razhajanje je spro\xc5\xbeilo ve\xc4\x8d sporov v zvezi z datiranjem po \xc5\xa1tetjih \xc5\xbeivine, ki naj bi bila natan\xc4\x8dno vsaki dve leti. _NEWLINE_Slavni skalni napis iz Vadi Hamamata (\xc5\xa1t. 74-75) omenja, da je bil Pepijev prvi Sed festival po 18 \xc5\xa1tetjih \xc5\xbeivine na 27. dan 3. meseca \xc5\xa1emuja, sinajski grafit \xc5\xa1t. 106 pa omenja 5. dan 4. meseca \xc5\xa1emuja leto po 18. \xc5\xa1tetju  \xc5\xbeivine. \xc4\x8ce so bila \xc5\xa1tetja vsaki dve leti, bi omenjeno \xc5\xa1tetje potekalo v 36. letu Pepijevega vladanja. Ker so se Sed festivali vedno prirejali v 30. letu faraonovega vladanja, bi to moralo biti po 15. \xc5\xa1tetju \xc5\xbeivine. Iz razhajanja je mo\xc4\x8d sklepati, da so bila \xc5\xa1tetja v\xc4\x8dasih tudi vsako leto._NEWLINE_Spori so postali manj pomembni, ko so na Hatnubovem napisu \xc5\xa1t. 3 odkrili najvi\xc5\xa1ji dokumentirani datum iz Pepijeve vladavine \xe2\x80\x93 (izbrisan) dan  1. meseca aketa (poplav) po 25. \xc5\xa1tetju \xc5\xbeivine. To pomeni, da je Pepi I. vladal celih 49 let. _NEWLINE_Artefakti s Pepijevim imenom, odkriti v ru\xc5\xa1evinah templja v Ebli, Sirija, ki je bil poru\xc5\xa1en v 23.stoletju pr. n. \xc5\xa1t., so eni od redkih primarnih virov, ki omogo\xc4\x8dajo sinhronizacijo datumov v celem Egip\xc4\x8danskem kraljestvu. Dokazi niso tako trdni, kot bi \xc5\xbeeleli, ker so bili ob njih najdeni tudi artefakti zgodnej\xc5\xa1ih faraonov in bi lahko pri\xc5\xa1li v Eblo tudi ve\xc4\x8d stoletij po njihovi smrti.\n_START_SECTION_\nSpomeniki\n_START_PARAGRAPH_\nV Hierakonpolisu so v podzemnih skladi\xc5\xa1\xc4\x8dih templja odkrili bakrena kipca Pepija I. in njegovega sin Merenreja, ki teptata devet lokov, ki simbolizirajo sovra\xc5\xbenike Egipta. Ob njima sta bila tudi kipa faraona Kasekemvija iz Druge dinastije in levjega mladi\xc4\x8da iz terakote iz tinitskega obdobja. Kipi so bili razbiti, zlo\xc5\xbeeni drug v drugega in zaprti s tanko bakreno plo\xc4\x8devino z vgraviranim napisom \xc2\xbbna prvi dan jubileja\xc2\xab, se pravi Sed festivala._NEWLINE_Pepi I. je na veliko gradil v Gornjem Egiptu, predvsem v Denderi, Abidosu, Elefantini in Hierakonpolisu. Veni starej\xc5\xa1i, eden od visokih dvornih uradnikov, je v Pepijevem  imenu zgradil velik plovni kanal ob prvem Nilovem kataraktu. V Abidosu je Pepi I. zgradil v skalo vsekano kapelo, posve\xc4\x8deno lokalnemu bogu Kenti-Amentiju.'